b'\n_START_ARTICLE_\nAmeri\xc5\xa1ki buldog\n_START_SECTION_\nIzgled\n_START_PARAGRAPH_\nAmeri\xc5\xa1ki buldog je \xc4\x8dokat pes mo\xc4\x8dne konstitucije z veliko mi\xc5\xa1i\xc4\x8dno maso in izrazitimi mi\xc5\xa1i\xc4\x8dastimi rameni in globokimi ter \xc5\xa1irokimi prsmi. Dlaka te pasme je kratka in ostra. Barva ko\xc5\xbeuha je bela ali belo tigrasta, pri \xc4\x8demer so v tigrastem delu dovoljene vse barvne kombinacije. Glava je velika, \xc5\xa1iroka in mo\xc4\x8dno nagubana. Tip Johnson je ve\xc4\x8dji in ima kraj\xc5\xa1i gobec kot tip Scott, danes pa sta tipa \xc5\xbee precej pome\xc5\xa1ana in se dopolnjujeta. V povpre\xc4\x8dju tehta ameri\xc5\xa1ki buldog med 27 in 57\xc2\xa0kg, ple\xc4\x8dna vi\xc5\xa1ina pa je v povpre\xc4\x8dju med 52 in 70\xc2\xa0cm. Tip Johnson lahko na prvi pogled podoben bokserju, saj sta si pasmi dokaj podobni.\n_START_SECTION_\nZna\xc4\x8daj\n_START_PARAGRAPH_\nAmeri\xc5\xa1ki buldog je prijazen in dru\xc5\xbeaben pes, ki se zlahka socializira. Do tujcev, ki ne predstavljajo gro\xc5\xbenje je strpen, mo\xc4\x8dno pa se nave\xc5\xbee na gospodarja in \xc4\x8dlane dru\xc5\xbeine, zaradi \xc4\x8desar obstaja mo\xc5\xbenost pretirane za\xc5\xa1\xc4\x8ditni\xc5\xa1ke agresije. Do otrok je strpen, pri pravilni socializaciji in dresuri pa je strpen tudi do drugih psov. Ob pravilni vzgoji je ameri\xc5\xa1ki buldog odli\xc4\x8den dru\xc5\xbeinski pes in dober \xc4\x8duvaj._NEWLINE_Pasma je znana po svoji veliki delovni vnemi in veliki energi\xc4\x8dnosti, zaradi \xc4\x8desar je najprimernej\xc5\xa1e okolje za to pasmo hi\xc5\xa1a z velikim vrtom. Ob pravilni socializaciji in vzgoji nima te\xc5\xbeav z ostalimi hi\xc5\xa1nimi ljubljen\xc4\x8dki, \xc4\x8de pa je prepu\xc5\xa1\xc4\x8den samemu sebi obstaja velika verjetnost agresije do manj\xc5\xa1ih psov in ma\xc4\x8dk._NEWLINE_Ameri\xc5\xa1ki buldog je primeren za \xc5\xa1olanje saj je hitro u\xc4\x8dljiv. Predvsem v ZDA ga uporabljajo kot psa re\xc5\xa1evalca, urijo in uporabljajo pa ga tudi specialne voja\xc5\xa1ke ter policijske enote (K9).\n_START_SECTION_\nZgodovina v Angliji\n_START_PARAGRAPH_\nZgodovina psov, podobnim mastifom sega v Veliki Britaniji v \xc4\x8dase rimske okupacije. S prihodom Normanov na britansko oto\xc4\x8dje (1066) so iz Evrope tja pri\xc5\xa1li tudi alaunti. S kri\xc5\xbeanjem mastifov in alauntov je so nastale nove vrste, med katerimi so bili tudi buldogi. Iz ene od podvrst alauntov (za katero obstajajo zapisi o popolnoma belih psih) naj bi s kri\xc5\xbeanjem nastal tudi prednik ameri\xc5\xa1kega buldoga._NEWLINE_V 17. in 18. stoletju so buldogi postali priljubljeni kme\xc4\x8dki psi, ki so jih uporabljali pri lovu, \xc5\xbeivinoreji in v klavnicah, pa tudi kot \xc4\x8duvaje in za pasje boje. Leta 1835 so v Zdru\xc5\xbeenem kraljestvu prepovedali boje psov z biki, zaradi \xc4\x8desar se je pasma nekoliko prilagodila novi vlogi dru\xc5\xbeinskega psa. Psi so postali nekoliko manj\xc5\xa1i, s selekcijo pa so tudi izgubili ve\xc4\x8dino agresivnih lastnosti.\n_START_SECTION_\nZgodovina v ZDA\n_START_PARAGRAPH_\nV ZDA je pasma pri\xc5\xa1la z naseljenci in je ostala nespremenjena tudi po spremembah, ki jih je do\xc5\xbeivela v Angliji. Najve\xc4\x8d teh psov je bilo na ameri\xc5\xa1kem jugu, kjer so bila velika ruralna podro\xc4\x8dja in je bila pasma z lastnostmi, ki jih je imel prvotni buldog zelo za\xc5\xbeeljena. Z industrijsko revolucijo in kr\xc4\x8denjem ruralnih podro\xc4\x8dij v ZDA je za\xc4\x8dela pasma po\xc4\x8dasi izginjati in je do konca druge svetovne vojne skoraj povsem izginila. Pri ohranjanju in ponovnemu vzponu pasme je mo\xc4\x8dno pripomogel vojni veteran John D. Johnson, ki je z Alanom Scottom in nekaj drugimi vzreditelji za\xc4\x8del spremljati pasmo in iz nje vzgajati pasmo, ki je kasneje dobila ime ameri\xc5\xa1ki buldog. Kot samostojna pasma je bil nato 1. januarja 1999 ameri\xc5\xa1ki buldog sprejet v register United Kennel Cluba._NEWLINE_Klju\xc4\x8dnega pomena za pre\xc5\xbeivetje pasme v ZDA je bila prisotnost velike populacije divjih pra\xc5\xa1i\xc4\x8dev na jugu ZDA, kjer so buldoge uporabljali za lov na to divjad, saj ti pra\xc5\xa1i\xc4\x8di v naravi niso imeli sovra\xc5\xbenika in so postali veliki \xc5\xa1kodljivci na kmetijskih povr\xc5\xa1inah. Kmetje so zato te pse izkoristili za zatiranje populacije pra\xc5\xa1i\xc4\x8dev. Prav tam je Johnson po vojni s svojim o\xc4\x8detom na\xc5\xa1el nekaj psov za nadaljevanje vrste. Scott je sprva pse vzgajal skupaj z Johnsonom, kasneje pa je za\xc4\x8del njune pse kri\xc5\xbeati z drugimi ujetimi psi z juga ZDA. Podvrsta, ki jo je tako dobil je dobila ime Standard American Bulldog. Nekoliko kasneje je za\xc4\x8del Johnson svoje pse kri\xc5\xbeati s psi s severa ZDA, ki so imeli \xc5\xa1e vse lastnosti prvotnih buldogov in razvil nekoliko druga\xc4\x8dno podvrsto. S tem sta se ustvarili Johnsonova in Scottova linija Ameri\xc5\xa1kih buldogov. Johnson je pasmo prvi\xc4\x8d predstavil \xc5\xa1ir\xc5\xa1i javnosti v petdesetih letih 20. stoletja pod imenom American Pit Bulldogs._NEWLINE_Kmalu je ugotovil, da ime javnost te pse zamenjuje s pasmo pit bul terier, zato je leta 1985 ime spremenil v American Bulldog pod katerim je ta pasma znana danes. De\xc5\xbeela izvora dana\xc5\xa1njega ameri\xc5\xa1kega buldoga je domovina vzreditelja Johnsona, ameri\xc5\xa1ka zvezna dr\xc5\xbeava Georgia.\n_START_SECTION_\nPasma v Sloveniji\n_START_PARAGRAPH_\nFCI pasme ameri\xc5\xa1ki buldog ne priznava, zaradi \xc4\x8desar ne morejo dobiti FCI rodovnikov. Psi lahko dobijo pogojne rodovnike, ki se izdajajo psom, ki imajo rodovnik, ki ga ni izdala FCI. V Sloveniji kinolo\xc5\xa1ka zveza Slovenije izdaja pogojne rodovnike pasmam, ki izpolnjujejo pogoje za vpis v rodovno knjigo, za ameri\xc5\xa1ke buldoge pa v Sloveniji \xc5\xa1e ni urejen vpis vanjo, zaradi \xc4\x8desar ti psi ne morejo dobiti niti pogojnega rodovnika.\n_START_SECTION_\nNovej\xc5\xa1a zgodovina\n_START_PARAGRAPH_\nAmeri\xc5\xa1kemu buldogu ne grozi ve\xc4\x8d izumrtje, v ZDA celo postaja vse bolj priljubljena pasma. Tudi drugod po svetu je pasma priljubljena in jo veliko uporabljajo na kmetijskem podro\xc4\x8dju kot lovske pse za lov na divje pra\xc5\xa1i\xc4\x8de. Priljubljeni so tudi kot slu\xc5\xbebeni in ov\xc4\x8darski psi. Pogosto to pasmo me\xc5\xa1ajo s pasmo leopardji pes Catahoula. Tako dobljena pasma se imenuje Catahoula buldog, zanjo pa je zna\xc4\x8dilna \xc5\xa1e ve\xc4\x8dja energi\xc4\x8dnost in vzdr\xc5\xbeljivost. Ameri\xc5\xa1ke buldoge dreserji pogosto prijavljajo na tekmovanja v vle\xc4\x8denju bremen in podobne vzdr\xc5\xbejivostne discipline.\n_START_SECTION_\nZdravje\n_START_PARAGRAPH_\nOb pravilni vzgoji, dobremu oskrbovanju in veliki fizi\xc4\x8dni aktivnosti lahko ti psi \xc5\xbeivijo med 10 in 14 let. Pojavljajo se nekatere degenerativne bolezni, ki pa niso prisotne pri vrsti kot celoti. Ameri\xc5\xa1ki buldogi so sicer nagnjeni k pove\xc4\x8danju srca, okvaram ledvic, displaziji kolkov in komolcev, kostnemu raku ter \xc5\xa1e nekaterim drugim boleznim.'